בס"ד יב מרחשוון התשפ"א – כולל שישי בית כנסת ע"ג

**אברהם שבכתב ואברהם שבעל פה**

1. **בראשית פרק יא, כז-לא**

וְאֵלֶּה תּוֹלְדֹת תֶּרַח תֶּרַח הוֹלִיד אֶת אַבְרָם אֶת נָחוֹר וְאֶת הָרָן וְהָרָן הוֹלִיד אֶת לוֹט: וַיָּמָת הָרָן עַל פְּנֵי תֶּרַח אָבִיו בְּאֶרֶץ מוֹלַדְתּוֹ בְּאוּר כַּשְׂדִּים: וַיִּקַּח אַבְרָם וְנָחוֹר לָהֶם נָשִׁים שֵׁם אֵשֶׁת אַבְרָם שָׂרָי וְשֵׁם אֵשֶׁת נָחוֹר מִלְכָּה בַּת הָרָן אֲבִי מִלְכָּה וַאֲבִי יִסְכָּה: וַתְּהִי שָׂרַי עֲקָרָה אֵין לָהּ וָלָד: וַיִּקַּח תֶּרַח אֶת אַבְרָם בְּנוֹ וְאֶת לוֹט בֶּן הָרָן בֶּן בְּנוֹ וְאֵת שָׂרַי כַּלָּתוֹ אֵשֶׁת אַבְרָם בְּנוֹ וַיֵּצְאוּ אִתָּם מֵאוּר כַּשְׂדִּים לָלֶכֶת אַרְצָה כְּנַעַן וַיָּבֹאוּ עַד חָרָן וַיֵּשְׁבוּ שָׁם:

1. **רבינו בחיי בראשית פרק יב**

ודע כי קודם שיזכיר הכתוב ויאמר ה' אל אברם, היה ראוי להודיענו מעלותיו ומידותיו כדי שנכיר מי הוא, ואחרי כך יזכיר הדבור כי כן עשה בנח...

1. **רמב"ן בראשית פרק יב פסוק ב**

והנה זאת הפרשה לא בארה כל הענין, כי מה טעם שיאמר לו הקדוש ברוך הוא עזוב ארצך ואיטיבה עמך טובה שלא היתה כמוהו בעולם, מבלי שיקדים שהיה אברהם עובד אלהים או צדיק תמים, או שיאמר טעם לעזיבת הארץ, שיהיה בהליכתו אל ארץ אחרת קרבת אלהים... אבל הטעם, מפני שעשו אנשי אור כשדים עמו רעות רבות על אמונתו בהקב"ה, והוא ברח מהם ללכת ארצה כנען ונתעכב בחרן, אמר לו לעזוב גם אלו ולעשות כאשר חשב מתחלה, שתהיה עבודתו לו וקריאת בני האדם לשם ה' בארץ הנבחרת, ושם יגדל שמו ויתברכו בו הגוים ההם, לא כאשר עשו עמו באור כשדים שהיו מבזין ומקללים אותו, ושמו אותו בבור או בכבשן האש.... אבל התורה לא תרצה להאריך בדעות עובדי עבודה זרה ולפרש הענין שהיה בינו ובין הכשדים באמונה, כאשר קיצרה בענין דור אנוש וסברתם בעבודה זרה שחידשו:

1. **שמואל א פרק טז, יא-יג**

וַיֹּאמֶר שְׁמוּאֵל אֶל יִשַׁי הֲתַמּוּ הַנְּעָרִים וַיֹּאמֶר עוֹד שָׁאַר הַקָּטָן וְהִנֵּה רֹעֶה בַּצֹּאן וַיֹּאמֶר שְׁמוּאֵל אֶל יִשַׁי שִׁלְחָה וְקָחֶנּוּ כִּי לֹא נָסֹב עַד בֹּאוֹ פֹה: וַיִּשְׁלַח וַיְבִיאֵהוּ וְהוּא אַדְמוֹנִי עִם יְפֵה עֵינַיִם וְטוֹב רֹאִי וַיֹּאמֶר יְקֹוָק קוּם מְשָׁחֵהוּ כִּי זֶה הוּא: וַיִּקַּח שְׁמוּאֵל אֶת קֶרֶן הַשֶּׁמֶן וַיִּמְשַׁח אֹתוֹ בְּקֶרֶב אֶחָיו וַתִּצְלַח רוּחַ יְקֹוָק אֶל דָּוִד מֵהַיּוֹם הַהוּא וָמָעְלָה וַיָּקָם שְׁמוּאֵל וַיֵּלֶךְ הָרָמָתָה

1. **שפת אמת פרשת לך לך – תרל"ב**

רמב"ן הקשה שנאמר לך לך בלי שנזכר מקודם חיבתו. ובזוה"ק נראה כי זה עצמו השבח ששמע זה המאמר לך לך שנאמר מהשי"ת לכל האנשים תמיד כמ"ש וי לאינון דשינתא בחוריהון ואאע"ה שמע וקיבל. וממילא נקרא רק הדיבור אליו כי הלא לא נמצא מיוחד לשמוע. רק הוא אבל בודאי זה השבח בעצמו שהי' מוכן לקבל המאמר.

1. **ליקוטי שיחות - חלק כה' עמוד 47**

והביאור בזה: בכך שהתורה פותחת את סיפורה על אברהם אבינו, היהודי הראשון, בציווי הראשון שקיבל מאת הקב"ה, היא מדגישה את מהותו הייחודית של הקשר בין הקב"ה לעם ישראל: אמנם אברהם עבד את ה' עוד לפני הציווי 'לך לך', אבל עבודתו זו והבנתו היתה בכוחות עצמו. הוא עצמו הכיר את בוראו בשכלו והבנתו, ולכן גם הקשר שלו אל הקב"ה היה מבוסס על מציאותו שלו. לעומת זאת, לאחר שנצטווה על ידי הקב"ה "לך לך", נוצר בינו ובין הקב"ה קשר חדש, קשר שלא נבע ממציאותו שלו, אלא מהקב"ה.

ההבדל בין שני האופנים הוא: כאשר הקשר של האדם אל הקב"ה מצד האדם עצמו, הקשר הוא מוגבל בהתאם לכוחותיו המוגבלים של האדם. ואילו כשהקשר נובע מציווי הקב"ה הוא בלתי מוגבל לחלוטין. זהו גם ההבדל בין הקשר של אומות העולם אל הקב"ה ובין הקשר של עם ישראל אליו... זוהי, אם כן, הסיבה לכך שהתורה אינה מזכירה את פעולותיו של אברהם בחרן ובאור כשדים, אלא היא פותחת בציווי "לך לך". בכך מדגישה התורה, שייחודיותו של אברהם אבינו, היהודי הראשון, אינה בהכרתו בבורא, שבאה מכוחות עצמו, אלא בכך שנצטווה על ידי הקב"ה "לך לך" - ציווי שנבע מבחירתו של הקב"ה. זוהי גם הסיבה לשכר הגדול שקיבל אברהם על עזיבתו את חרן והליכתו אל ארץ כנען, כי מכיוון שבכך קיים אברהם את רצונו הבלתי מוגבל של הקב"ה (ולא דבר שנבע מתכונותיו ומעלותיו שלו), גם השכר על כך הוא במידה בלתי מוגבלת.

1. **פרופ' יונתן גרוסמן – אברהם, עמ' 38**

ייתכן שגם אמירה תיאולוגית חבויה בשתיקה זו. הבאת סיפורי מבוא לבחירת אדם הופכת את הבחירה למותנית. גם אם הדבר לא נאמר בפירוש, זו תודעת הקריאה. לו נבחר אברם בשל מוסריותו, בשל צדיקותו, בשל מידה כזו או אחרת שנמצאה בו, הרי שבהתבטל תכונה זו אצל אברם או אצל זרעו, ניתן לתהות על הבחירה מראשיתה. אי מסירת סיבה ספציפית לבחירת אברם הופכת את בחירתו לדבר שאינו תלוי בגורם זה או אחר אלא כולו נשען על הכרעה אלוהית חופשית.

1. **ידידיה מאיר – עיתון בשבע, פרשת נח התשע"ז**

הרב יעקב אדלשטיין לא יכול לדבר. הרב הנערץ בן ה-92 עבר לאחרונה ניתוח מסובך בגרון, ומאז הוא מתקשר בעיקר באמצעות כתיבה. תלמידיו מפיצים ביניהם את המכתבים ודברי התורה שהוא כותב בימים אלה בכתב היד המסודר והמזוהה שלו, אבל לשמוע אותו – הם לא שומעים. בתקופה האחרונה הוא החל בסוג של שיקום. מדובר בתהליך ארוך של עבודה ותרגול, שמטרתו לאפשר למטופל להתבטא איכשהו גם בלי מיתרי הקול. במפגש הראשון במחלקת אף אוזן גרון בבית החולים 'שיבא' שאל אותו המטפל על אילו שתי מילים ראשונות הוא ירצה להתאמן תחילה. כלומר, מה הכי דחוף לו לומר. יש לו רק שתיים כאלה. שיבחר. עכשיו תעשו הפסקה ותחשבו בעצמכם. מה אתם הייתם עונים? לו הייתם צריכים לבחור רק שתי מילים מתוך כל אוצר המלים בעברית, ולהשתמש רק בהן, מה הייתם מבקשים? חתיכת שאלה, אה? הרב אדלשטיין ענה מיד. זאת אומרת כתב מיד: אני רוצה לתרגל את אמירת המילה "תודה" ואת אמירת המילה "אמן". וואו. הרי זוהי בעצם, בתמצית, כל התורה כולה. תודה – בין אדם לחברו, לאשתו, לילדיו, לשכניו, למוכר במכולת, לשומר בחניון. אמן – בין אדם למקום. שנזכה אנחנו, בעלי יכולת הדיבור, להשתמש בשתי המילים האלה כמה שיותר, ויהיו הדברים לרפואת הרב יעקב בן מרים. אמן. ותודה.

1. **מבנה סיפורי אברם ואברהם**

| **מחצית א** - **אברם** | **מחצית ב** - **אברהם** |
| --- | --- |
| **א**. תולדות תרח: אברם, נחור והרן (יא, כז-לב) | **1**. רשימת בני נחור (כב, כ-כד) |
| **ב**. צו על ניתוק אברם מבית אביו: "לך לך... אל הארץ אשר אראך" (יב, א-ה) | **2**. צו על ניתוק אברהם מבנו "ולך לך.. על אחד ההרים אשר אומר אליך" (כב, א-יט). |
| **ג**. מסעות אברם בארץ כנען וקריאה בשם ה' (יב, ו-ט) | **3**. ברית אברהם ואבימלך בבאר שבע וקריאה בשם ה' (כא, כב-לד) |
| **ד**. שתי פרידות אברם מבני משפחתו: שרי נלקחת לבית פרעה ומוחזרת (יב, י-כ)  לוט אחיינו פורש לסדום ואינו שב (יג, א-יח). | **4**. שתי פרידות אברהם מבני משפחתו: שרה נלקחת לבית אבימלך ומוחזרת (כ, א-יח)  ישמעאל בנו מגורש למדבר ואינו שב (כא, א-כא) |
| **ה**. הצלת לוט משבי סדום (יד, א-כד) | **5**. הצלת לוט מחורבן סדום (יט, א-לז) |
| **ו**. הבטחת הזרע והארץ – ברית בין הבתרים: "ויחשבה לו לצדקה" (טו, א-כא) | **6**. דיון על החרבת הארץ – "ושמרו דרך ה' לעשות צדקה ומשפט" (יח, טז-לג) |
| **ז**. בשורת המלאך על לידת ישמעאל לאמו (טז, א-טז) | **7**. בשורת המלאך על לידת יצחק לאמו (יח, א-טו) |
| **ח/8 - ברית מילה ושינוי שם (יז, א-כז)** | |

1. **בראשית פרק יז, א-ז**

וַיְהִי אַבְרָם בֶּן תִּשְׁעִים שָׁנָה וְתֵשַׁע שָׁנִים וַיֵּרָא יְקֹוָק אֶל אַבְרָם וַיֹּאמֶר אֵלָיו אֲנִי אֵל שַׁדַּי הִתְהַלֵּךְ לְפָנַי וֶהְיֵה תָמִים: וְאֶתְּנָה בְרִיתִי בֵּינִי וּבֵינֶךָ וְאַרְבֶּה אוֹתְךָ בִּמְאֹד מְאֹד... וְלֹא יִקָּרֵא עוֹד אֶת שִׁמְךָ אַבְרָם וְהָיָה שִׁמְךָ אַבְרָהָם כִּי אַב הֲמוֹן גּוֹיִם נְתַתִּיך ... וַהֲקִמֹתִי אֶת בְּרִיתִי בֵּינִי וּבֵינֶךָ וּבֵין זַרְעֲךָ אַחֲרֶיךָ לְדֹרֹתָם לִבְרִית עוֹלָם לִהְיוֹת לְךָ לֵאלֹהִים וּלְזַרְעֲךָ אַחֲרֶיךָ:

1. **מדרש בראשית רבה פרשה מז אות י**

אמר אברהם עד שלא מלתי היו העוברים והשבים באים אצלי תאמר משמלתי אין באים אצלי, אמר לו הקדוש ברוך הוא עד שלא מלתה היו בני אדם ערלים באים אצלך, עכשיו אני בכבודי נגלה עליך הה"ד וירא אליו י"י.

1. **קדושת לוי פרשת לך לך**

והיה ברכה (יב, ב). הכלל, י"ה רמז על השם יתברך, ו"ה על ישראל. ועד אברהם לא היה מי שיעורר השפע מלמעלה, והיה השפע מן ה' לבדו, נמצא השם י"ה קודם ו"ה, ומשבא אברהם והיה התעוררות השפע מלמטה, נמצא ו"ה קודם י"ה, וזהו והי"ה ברכה. וזהו שאמרו רבותינו ז"ל (ב"ר מב, ג) 'והיה' הוא שמחה, כלומר ו"ה קודם י"ה נרמז על התעוררות התחתון:

1. **פרופ' יונתן גרוסמן – אברהם, עמ' 419**

בבחירת אברהם מתחדש אחד מן העקרונות המכוננים של היהדות – רעיון הבחירה. לפני המבול היתה האנושות כולה "הנמען" של ה', והדרישה לנורמה מוסרית של התנהלות הופנתה בשווה לכול. לאחר המבול ולאחר פיזור העמים בארצותיהם, נבחר אדם אחד שהוא וזרעו אחריו הופכים להיות גיבור הסיפור המקראי. כפי שראינו, מטרת העל של בחירתו היא שיתברכו בו כל משפחות האדמה, אך הטקטיקה להגיע לעולם מתוקן השתנתה, ומעתה הדרישה להתהלך לפני ה' ולהיות תמים מכוונת במיוחד למי שמצוי בברית שקמה בין אברהם לה'. דווקא משום כך מפתיע לגלות שהאדם האחד שנבחר על ידי ה' להקמת אומה לא זכה למימוש הברכות שהורעפו עליו בקלות. עקרותה של שרה ניצבת לאורך מחזור הסיפורים כסתירה להבטחות ה', שחוזר ומבטיח לאברהם ולשרה שהם עתידים לזכות לזרע רב ושמלכים יקומו מהם. הניסיון המתמיד שאברהם מצוי בו הוא בשורשו של ניסיון האמונה. להאמין שדבר ה' יקום אף על פי שהמציאות מורה ההפך. בסופו של דבר, אברהם ושרה יורדים מן הבימה כשהבטחה מלווה אותם ולא מציאות. עליהם להאמין שדור רביעי ישובו לארץ המובטחת ויירשו אותה. עליהם להאמין שזרעם עוד יהיה ככוכבי השמים וכחול אשר על שפת הים – אך הם לא זכו לראות זאת בעיניהם. הם זכו לקנות חלקת קבר ולטעת אשל בבאר שבע, אך לא זכו לראות את ייעודם מתממש בחייהם. יהיה מי שיאמר שלפנינו טרגדיה, אך למעשה לפנינו סלילת דרך שמתווה אמונה בקיום ההבטחות בעתיד, גם ללא תימוכין במציאות הריאלית. זוהי היעתרות לאתגר ללכת בדרך ארוכה, שעוד תגיע ליעדה השלם, גם אם לא הגיעה העת לכך ברגע זה.